Afrikaanse sangeres vaar uit teen AIG-kriticiCorlea het dié foto saam met haar inskrywing gedeel (Foto: Facebook) Die Afrikaanse sangeres Corlea Botha het haar tot sosiale media gewend om uit te vaar teenoor Afrikaans is Groot-konsertgangers, wat spesifiek vir haar en sangers oor die algemeen, skerp kritiseer. Corlea het in ŉ ope-brief op Facebook geskryf sy het vir die eerste keer, in die vyf jaar wat sy by dié konsert betrokke is, besluit om haar stem dik te maak oor konsertgangers se kritiek. “Dit het onder my aandag gekom dat ŉ paar baie lelike individue die afgelope paar dae na vore gekom het. Snaaks hoe mense met geen ervaring van vertonings, geen persoonlike ervaring met kunstenaars en geen kennis oor die bedryf nie, agter ŉ username kan gal braak en kritiseer,” het sy geskryf. Die sangeres sê sy is keelvol vir onnodige kritiek, veral omdat sy vir haar eie aanhangers-gehoor sing en nie vir ander nie. “Ek het nou al mooi grootgeword, my gunstelingtydverdryf my loopbaan gemaak en ek probeer my bes om aan te hou bou aan my profiel en loopbaan om hoër hoogtes te bereik,” het sy bygevoeg. “Soos die meeste kunstenaars, het ek ook al moeilike tye openlik ervaar en is by vertonings, tot al in die pers, gekritiseer en sleggesê. Dit is bitter moeilik om sulke dinge nie persoonlik op te neem nie.” Sy sê hoewel sy kritiek in die algemeen aanvaar, is die “lelike” kritiek sedert die konsert se opening byna ondraaglik. “Afrikaans is Groot vier elke liewe kunstenaar se identiteit en streef daarna om elkeen se oomblik in die kollig op die beste moontlike manier ten toon te stel. Ek bewonder die span wat elke liewe jaar daarin slaag om dit op so ŉ massiewe platform aan te bied. “Partykeer kom ons [die kunstenaars] met mal voorstelle. Soms werk dit en ander kere nie. Maar dit bly ŉ spanpoging. Ons besef dat almal nie met elke liewe liedjie en element gelukkig gaan wees nie, dis vanselfsprekend. Dalk was daar in totaal tien nommers [liedjies] wat nie na jou sin was nie, maar moet dan nie die ander 20 goeie liedjies vergeet in jou kommentaar nie. Moet ook nie mense afraai om te kyk nie, jy kan nie vir ander mense besluit nie!” Corlea het haar ope brief afgesluit deur kritici te maan om nie ander op te sweep nie. “Dit het ons almal baie jare se bloed, sweet en harde werk gekos om daardie sukses te bereik. Ek vra julle mooi, moenie uit bitterheid en absolute onkunde kritiek en kommentaar gaan los en ander mense opsweep nie. Julle breek in twee minute, agter ŉ naamlose profiel, ŉ legacy af wat ons oor jare opgebou en hard voor baklei het,” het sy geskryf. “Mevrou, meneer, ek het self my lied gekies, asook my kostuum, die violiste en die koor. Ek het self ook die verwerking en die gevoel daarvan gekies. Daaroor is ek bitter trots op myself en hoe ver ek as kunstenaar en as individu gekom het. Ek probeer elke keer om die heel beste van myself te gee, en my beste is vir myself en my Skepper genoeg.” Lees die volledige brief hier.